王平甫惠畫水卧屏
作者：梅堯臣
朝代：宋

paragraphs: 臨流別君時，羨君觀吳潮。
君行識我意，遣畫一幅綃。
畫作繞床屏，滔滔隨驚飈。
前浪雪花捲，後浪白馬跳。
宛然千萬重，不似筆墨描。
窊亞亂我目，坐卧疑動摇。
夜燈照河漢，如有織女招。
朝日下天窗，東海無秦橋。
秦橋不可度，織女不可邀。
但慕乘桴公，空能誦唐堯。
嘗聞挾柘彈，意必在食鴞。
終當五湖上，歸去學漁樵。